สื่อโทรทัศน์ภาครัฐ-เอกชน ร่วมลงนาม MOU ลดแพร่ภาพถุงพลาสติกผ่านหน้าจอ ชวนประชาชนงดการใช้ถุงพลาสติกหูหิ้วอย่างจริงจัง
กรมส่งเสริมคุณภาพสิ่งแวดล้อม เดินหน้าโครงการ "ทำความดีด้วยหัวใจ ลดรับ ลดให้ ลดใช้ถุงพลาสติก" เพื่อกระตุ้นให้ประชาชนงดการใช้ถุงพลาสติกหูหิ้วอย่างจริงจัง ก่อนวันดีเดย์ งดแจกถุงพร้อมกันทั่วประเทศในวันที่ 1 มกราคม 2563 ที่จะถึงนี้ และเพื่อส่งเสริมให้เกิดจิตสำนึกในการอนุรักษ์สิ่งแวดล้อมที่สำคัญ กรมฯได้จับมือสถานีโทรทัศน์ช่องต่างๆ ร่วมกันให้ความรู้ในการรณรงค์ลดใช้ถุงพลาสติกใช้ครั้งเดียว สร้างการรับรู้และเป็นภาพจำในการใช้ถุงผ้าทดแทน        ทั้งนี้ มีตัวแทนจากสถานีโทรทัศน์ต่างๆ อาทิ ช่องเวิร์คพอยท์, ช่องวัน 31 (ONE31), ช่อง 8 , ช่อง GMM25, อสมท.(MCOT), และช่อง NBT ร่วมการลงนามเซ็นสัญญาความร่วมมือ (MOU)"CENSOR PLASTIC BAGS" พร้อมด้วยศิลปินดาราและผู้ประกาศ รวมพลังร่วมกันลดการเผยแพร่ภาพถุงพลาสติกหูหิ้ว หรือ ถุงพลาสติกใช้ครั้งเดียวทิ้งผ่านจอโทรทัศน์ ที่ถือเป็นสื่อที่เข้าถึงประชาชนได้อย่างแพร่หลาย โดยมีการใช้อุปกรณ์ทดแทน อาทิ ถุงผ้า เป็นต้น เพื่อเป็นการสร้างภาพจำ และกระตุ้นให้เกิดพฤติกรรมเลียนแบบ ในการลด และเพื่อการงดใช้ถุงพลาสติกอย่างถาวรต่อไปในอนาคต โดยสถานีโทรทัศน์ต่างๆ จะทยอยดำเนินการคัดเลือกภาพลายในละครที่มีถุงพลาสติกออก และพร้อมให้ความร่วมมือในการให้ความรู้เกี่ยวกับการลดใช้ถุงพลาสติกอย่างต่อเนื่องต่อไป         นายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม เปิดเผยว่า ปัญหาการจัดการขยะ เป็นวิกฤตการณ์ระดับโลก โดยเฉพาะอย่างยิ่งการจัดการขยะพลาสติก ซึ่งมีจำนวนมหาศาล โดยเฉพาะถุงพลาสติกหูหิ้วหรือถุงก๊อบแก๊บ ที่มีปริมาณการใช้สูงถึง 45,000 ล้านใบต่อปี และใช้เวลาการย่อยสลายกว่า 400 ปี การแก้ไขปัญหาต้องอาศัยความร่วมมือจากทุกภาคส่วนร่วมกันขับเคลื่อน เพื่อมุ่งสู่ประเทศไทยปราศจากพลาสติกแบบใช้ครั้งเดียวทิ้ง ภายในปี 2565 ซึ่งที่ผ่านมา ได้ร่วมมือกับห้างสรรพสินค้า ศูนย์การค้า ซูเปอร์มาร์เก็ต ตลอดจนร้านสะดวกซื้อ มากกว่า 70 บริษัท ทั่วประเทศ จะงดบริการถุงพลาสติกหูหิ้วให้กับลูกค้า ตั้งแต่วันที่ 1 ม.ค. ปีหน้า เป็นต้นไป         นายวราวุธ กล่าวเพิ่มเติมว่า จากการรณรงค์อย่างจริงจัง และต่อเนื่องที่ กระแสตอบรับที่ดีจากพี่น้องประชาชนเป็นจำนวนมาก ซึ่งจากผลสำรวจดุสิตโพล ที่ผ่านมา ประชาชน ถึงประมาณ ร้อยละ 90 เห็นด้วยกับนโยบายงดแจกถุงฯ ถึงแม้ต้องปรับเปลี่ยนพฤติกรรม ลดความสะดวกสบายในการจับจ่ายใช้สอยของตัวเองลงบ้างก็ตาม ขอเชิญชวนพี่น้องประชาชนและทุกภาคส่วนมาเริ่มเปลี่ยนแปลงพฤติกรรมการใช้ถุงพลาสติก ด้วยการลด ละ เลิก การใช้ถุงพลาสติกหูหิ้ว และพลาสติกแบบใช้ครั้งเดียวทิ้ง หันมาใช้ผลิตภัณฑ์ที่เป็นมิตรกับสิ่งแวดล้อม ที่สำคัญ คือ เปลี่ยนวัฒนธรรมการใช้แล้วทิ้ง ไปสู่วัฒนธรรมการใช้ทรัพยากรหมุนเวียนให้คุ้มค่า เพื่อส่งคืนโลกใบนี้ที่น่าอยู่ให้กับลูกหลานของเราในอนาคต ต่อไป